Vrou sterf ná kaping: Verdagte vrygelaatMagda van Vuuren. Foto: Facebook Kol. Priscilla Naidu, woordvoerder van die polisie, het gesê die meisie is Donderdag uit polisieaanhouding vrygelaat omdat daar nie genoeg bewyse was om haar met die misdaad te verbind nie. Die vier tienerseuns, almal leerders van die Spesiale Skool Westview, wat ook in hegtenis geneem is, is egter steeds in aanhouding en sal Vrydag in die hof verskyn. Maroela Media het vroeër berig Van Vuuren is Maandag buite ŉ huis in Parsons Hill geskiet nadat sy besoek by haar ma afgelê het. ŉ Tienerseun het haar glo genader en drie skote afgevuur waarvan een haar in die rug getref het. Sy is na ŉ hospitaal gehaas waar sy later dood is. Die skieter, wat na bewering in ŉ skoolbaadjie geklee was, het in Van Vuuren se BMW-motor gevlug. Later daardie aand is ŉ 16-jarige seun en die 15-jarige meisie in hegtenis geneem nadat hulle by ŉ Engen-vulstasie in Blouwaterbaai in Van Vuuren se gekaapte motor opgemerk is. Nog drie seuns is later in hegtenis geneem. ŉ Vuurwapen is in een van die seuns se besit gevind. Die vuurwapen behoort glo aan die seun se pa. Die tieners staan tereg op aanklagte van moord, motorkaping, die onwettige besit van ŉ vuurwapen en die besit van gesteelde goedere. Lees alle vorige berigte oor Magda van Vuuren op Maroela Media.